钦定古今图书集成/理学汇编/学行典/第084卷 > 朱子大全集 > 《答何叔京》
## 钦定古今图书集成/理学汇编/学行典/第084卷 > 朱子大全集 > 《答何叔京》

向来妄论持敬之说，亦不自记其云何，但因其良心
发见之微，猛省提撕，使心不昧，则是做工夫底本领。
本领既立，自然下学而上达矣。若不察于良心发见
处，即渺渺茫茫，恐无下手处也。中闲一书，论“必有事
焉”之说，却尽有病，殊不蒙辨诘，何耶？所谕“多识前言
往行，固君子之所急。”某向来所见亦是如此。近因反
求未得个安稳处，却始知此未免支离。如所谓“因诸
公以求程氏，因程氏以求圣人”，是隔几重公案曷！若
默会诸心以立其本，而其言之得失，自不能逃吾之
鉴耶！钦夫之学，所以超脱自在，见得分明，不为言句
所桎梏，只为合下入处亲切。今日说话，虽未能绝无
渗漏，终是本领是当，非吾辈所及。但详观所论。自可
见矣。